ΚΑΝΟΝΙΣΜΟΣ (ΕΟΚ) αριθ. 1399/93 ΤΟΥ ΣΥΜΒΟΥΛΙΟΥ της 7ης Ιουνίου 1993 για το άνοιγμα συμπληρωματικών ποσοστώσεων κατά την εισαγωγή στην Κοινότητα ορισμένων κλωστοϋφαντουργικών προϊόντων, καταγωγής ορισμένων τρίτων χωρών, οι οποίες συμμετέχουν στις εμπορικές εκθέσεις του Βερολίνου του 1993

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την απόφαση 92/625/ΕΟΚ του Συμβουλίου της 21ης Δεκεμβρίου 1992 για την προσωρινή εφαρμογή των συμφωνιών μεταξύ της Ευρωπαϊκής Οικονομικής Κοινότητας και ορισμένων τρίτων χωρών για το διεθνές εμπόριο κλωστοϋφαντουργικών (1),

τον κανονισμό (ΕΟΚ) αριθ. 958/93 του Συμβουλίου της 5ης Απριλίου 1993 για την καθιέρωση κοινοτικής διαδικασίας διαχείρισης των ποσοτικών περιορισμών κατά την εισαγωγή και παρακολούθησης των κλωστοϋφαντουργικών προϊόντων και προϊόντων ενδύσεως, καταγωγής ορισμένων τρίτων χωρών (2),

την πρόταση της Επιτροπής,

Εκτιμώντας:

ότι έχουν ήδη χορηγηθεί συμπληρωματικές ποσοστώσεις για τις εκθέσεις του Βερολίνου τα προηγούμενα έτη σε ορισμένες τρίτες χώρες οι οποίες εξάγουν προϊόντα υπαγόμενα σε ποσοτικούς περιορισμούς-

ότι η συμφωνία μεταξύ της Ευρωπαϊκής Οικονομικής Κοινότητας και της Λαϊκής Δημοκρατίας της Κίνας για το εμπόριο κλωστοϋφαντουργικών προϊόντων (3) προβλέπει συμπληρωματικές ποσοστώσεις για τις εμπορικές εκθέσεις του 1993-

ότι είναι, ως εκ τούτου, σκόπιμο να ανοιχθούν συμπληρωματικές ποσοστώσεις το 1993, γι' αυτές τις άλλες τρίτες χώρες-

ότι είναι επιθυμητό να εκδίδονται οι άδειες εισαγωγής σύμφωνα με τις απαιτήσεις ως προς την καταγωγή που προσδιορίζονται στο άρθρο 1 του κανονισμού (ΕΟΚ) αριθ. 958/93,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Επιπλέον των ποσοτικών ορίων κατά την εισαγωγή που θεσπίζει ο κανονισμός (ΕΟΚ) αριθ. 958/93, ανοίγονται συμπληρωματικές ποσοστώσεις, όπως εκτίθενται στο παράρτημα, όσον αφορά τις εμπορικές εκθέσεις του Βερολίνου, οι οποίες θα πραγματοποιηθούν το 1993.

Άρθρο 2

1. Οι αρχές της Ομοσπονδιακής Δημοκρατίας της Γερμανίας επιτρέπουν τις εισαγωγές, οι οποίες δεν υπερβαίνουν τις συμπληρωματικές ποσοστώσεις που αναφέρονται στο άρθρο 1, μόνον όσον αφορά τις συμβάσεις εκείνες που υπογράφονται στο Βερολίνο κατά τη διάρκεια των εμπορικών εκθέσεων, που αναγνωρίζονται από αυτές τις αρχές ως επιλέξιμες, υπό την προϋπόθεση ότι τα προϊόντα που καλύπτουν οι κατ' αυτόν τον τρόπο εγκεκριμένες συμβάσεις έχουν φορτωθεί στις τρίτες χώρες από τις οποίες κατάγονται, για την εξαγωγή τους στην Ομοσπονδιακή Δημοκρατία της Γερμανίας, μετά τις 15 Οκτωβρίου 1993.

2. Η διάρκεια ισχύος των αδειών εισαγωγής ή των ισοδυνάμων εγγράφων που εκδίδονται σύμφωνα με την παράγραφο 1, δεν μπορεί να υπερβαίνει τις 31 Δεκεμβρίου 1994.

3. Η Επιτροπή ενημερώνεται όχι αργότερα από τις 31 Δεκεμβρίου 1993, σχετικά με τις συνολικές ποσότητες που καλύπτουν οι εγκεκριμένες σύμφωνα με την παράγραφο 1 συμβάσεις.

Άρθρο 3

Η εισαγωγή των κλωστοϋφαντουργικών προϊόντων που καλύπτονται από άδειες που εκδίδονται σύμφωνα με το άρθρο 2 πραγματοποιείται βάσει των κανόνων καταγωγής που προσδιορίζονται στο άρθρο 1 του κανονισμού (ΕΟΚ) αριθ. 958/93.

Άρθρο 4

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 8 Ιουνίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 7 Ιουνίου 1993.

Για το Συμβούλιο

Ο Πρόεδρος

M. JELVED

(1) ΕΕ αριθ. L 410 της 31. 12. 1992, σ. 1.

(2) ΕΕ αριθ. L 103 της 28. 4. 1993, σ. 1.

(3) ΕΕ αριθ. L 380 της 31. 12. 1988, σ. 1, όπως τροποποιήθηκε τελευταία από την ανταλλαγή επιστολών που επισυνάπτεται στον κανονισμό (ΕΟΚ) αριθ. 958/93.

ΠΑΡΑΡΤΗΜΑ

/* ΠΙΝΑΚΕΣ: δείτε Ε.Ε. */